ASIAN บวก 4% โบรกฯชี้กำไรปี 65 แตะ 1.26 พันลบ. รับรายได้กลุ่มธุรกิจอาหารสัตว์-แช่แข็งหนุน
ASIAN บวก 4% โบรกฯชี้กำไรปี 65 แตะ 1.26 พันลบ. จากการปรับรายได้กลุ่มธุรกิจอาหารสัตว์-แช่แข็ง เพิ่มขึ้น แนะนำ “ซื้อ” ราคาเป้าหมาย 24 บ.

9 ธ.ค. 2564

ผู้สื่อข่าวรายงานว่าวันนี้ (9 ธ.ค. 2564) ราคาหุ้น บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ณ เวลา 16:14 น. อยู่ที่ระดับ 17.00 บาท เพิ่มขึ้น 0.70 บาท หรือ 4.29% โดยทำจุดสูงสุดที่ 17.20 บาท และทำจุดต่ำสุดที่ 16.30 บาท ด้วยมูลค่าการซื้อขาย 101.37 ล้านบาท

บริษัท หลักทรัพย์ เคทีบีเอสที จำกัด (มหาชน) ระบุในบทวิเคราะห์ (8 ธ.ค. 2564) ว่า ทางฝ่ายวิจัยมีมุมมองเป็นบวกมากขึ้นต่อแนวโน้มการเติบโตของบริษัทฯ จากการจัด conference call เมื่อวันที่ 7 ธ.ค. 2564 โดยมีประเด็นสำคัญดังนี้ (1) แนวโน้มไตรมาส 4/2564 จะเติบโตได้จากไตรมาสก่อน จาก Gross Margin ที่ดีขึ้น และมี Fx gain, (2) บริษัทฯ คาดรายได้ปี 2565 จะเติบโตได้ประมาณ 14% (มากกว่าที่ทางฝ่ายวิจัยคาดเดิมที่เพิ่มขึ้น 6%) จากรายได้ธุรกิจ Pet food และ Frozen ที่ยังมีอัตราการเติบโตระดับสูง และ (3) Gross Margin ปี 2565 จะปรับตัวดีขึ้นที่ 19% (เทียบปี 2564 ที่ 16%) โดยใช้สมมติฐาน FX ที่ 31.50 บาทต่อดอลลาร์สหรัฐฯ
ทั้งนี้ทางฝ่ายวิจัยปรับประมาณกำไรสุทธิปี 2565 ขึ้น 12% เป็น 1,267 ล้านบาท เพิ่มขึ้น 16% จากงวดเดียวกันของปีก่อน จาก (1) ปรับประมาณการรายได้ขึ้นเป็น 10,799 ล้านบาท เพิ่มขึ้น 14% จากงวดเดียวกันของปีก่อนก่อน จากการปรับรายได้กลุ่มธุรกิจ Pet food และ Frozen ขึ้น, (2) ปรับ Gross Margin ขึ้นเป็น 19% จาก 18% จาก Product mix โดยผลการดำเนินงานในปี 2565 มี Upside จากค่าเงินบาทที่มีแนวโน้มอ่อนกว่าคาด (ผู้บริหารคาดที่ 31.50 บาทต่อดอลลาร์สหรัฐฯ, Bloomberg consensus คาดที่ 32.30 บาทต่อดอลลาร์สหรัฐฯ) ราคาหุ้น Outperform SET เพิ่มขึ้น 3% ในช่วง 1 เดือนที่ผ่านมาเนื่องจากบริษัทฯ ได้รับผลกระทบจำกัดจาก covid-19 Omicron เมื่อเทียบกับหุ้นกลุ่มอื่น
ขณะที่ราคาหุ้น Underperform Set ลดลง 4% ในช่วง 3 เดือนที่ผ่านมาจากผลการดำเนินงาน ในไตรมาส 3/2564 ที่หดตัวจากไตรมาสก่อน และตลาดยังขาดข้อมูล Catalyst ในการเติบโตของปี 2565 อย่างไรก็ตามหลังจากที่ทางฝ่ายวิจัยจัด Group conference call ทางผู้บริหารได้ให้มุมมองการเติบโตของปี 2565 ชัดเจนมากขึ้น ทางฝ่ายวิจัยจึงปรับประมาณการกำไรสุทธิปี 2565 ขึ้น ซึ่งปัจจุบันราคาหุ้นเทรดอยู่ที่ค่า PER ปี 2565 ที่ 10.20 เท่า ต่ำกว่า 5-yr average ที่ 15.50 เท่า และคิดเป็นค่า PEG ปี 2565 ที่ 0.60 เท่า จึงมองว่าเป็นจังหวะในการเข้า “ซื้อ” ราคาเป้าหมาย 24 บาท